b'\n_START_ARTICLE_\nMagnesioferrita\n_START_SECTION_\nCaracter\xc3\xadstiques\n_START_PARAGRAPH_\nLa magnesioferrita \xc3\xa9s un \xc3\xb2xid de f\xc3\xb3rmula qu\xc3\xadmica MgFe\xe2\x82\x82\xc2\xb3\xe2\x81\xbaO\xe2\x82\x84. Forma una s\xc3\xa8rie de soluci\xc3\xb3 s\xc3\xb2lida amb la magnetita. Cristal\xc2\xb7litza en el sistema isom\xc3\xa8tric, formant cristalls octa\xc3\xa8drics de fins a 5 mil\xc2\xb7l\xc3\xadmetres. Habitualment es troba de manera granular o massiva. La seva duresa a l\'escala de Mohs es troba entre 5,5 i 6,5._NEWLINE_Segons la classificaci\xc3\xb3 de Nickel-Strunz, la magnesioferrita pertany a "04.BB: \xc3\x92xids amb proporci\xc3\xb3 Metall:Oxigen = 3:4 i similars, amb nom\xc3\xa9s cations de mida mitja" juntament amb els seg\xc3\xbcents minerals: cromita, cocromita, coulsonita, cuprospinel\xc2\xb7la, filipstadita, franklinita, gahnita, galaxita, hercynita, jacobsita, manganocromita, magnesiocoulsonita, magnesiocromita, magnetita, nicromita, qandilita, espinel\xc2\xb7la, trevorita, ulv\xc3\xb6spinel\xc2\xb7la, vuorelainenita, zincocromita, hausmannita, hetaerolita, hidrohetaerolita, iwaki\xc3\xafta, maghemita, titanomaghemita, tegengrenita i xie\xc3\xafta.\n_START_SECTION_\nFormaci\xc3\xb3 i jaciments\n_START_PARAGRAPH_\nLa magnesioferrita m\xc3\xa9s comuna \xc3\xa9s d\'origen fumar\xc3\xb2lic. \xc3\x89s un mineral accessori en algunes kimberlites, carbonatites i gabres alcalins. Es troba tamb\xc3\xa9 com a inclusions esquel\xc3\xa8tiques en esf\xc3\xa8rules v\xc3\xadtries en sediments atribu\xc3\xafts a restes d\'impactes de b\xc3\xb2lids. Sol trobar-se associada a altres minerals com: hematites, magnetita i di\xc3\xb2psid. Va ser descoberta l\'any 1859 al Vesuvi, prov\xc3\xadncia de N\xc3\xa0pols (Camp\xc3\xa0nia, It\xc3\xa0lia).'